
PARLAMENTUL ROMÂNIEI

CAMERA DEPUTAŢILOR
	Comisia pentru politică economică,

reformă şi privatizare 
	                        Bucureşti,  04.02.2014
                        Nr. 4c-1/354/2013
                        Pl-x 590/2013


                                                             AVIZ

asupra propunerii legislative pentru modificarea și completarea 
Ordonanței de urgență a Guvernului nr.64/2012 privind modificarea unor acte normative și pentru reglementarea unor măsuri tranzitorii în domeniul executării unor creanțe datorate statului
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu propunerea legislativă pentru modificarea și completarea Ordonanței de urgență a Guvernului nr.64/2012 privind modificarea unor acte normative și pentru reglementarea unor măsuri tranzitorii în domeniul executării unor creanțe datorate statului, trimisă cu adresa nr. Pl-x 590 din 16 decembrie 2013, înregistrată sub nr. 4c-1/354 din  17 decembrie  2013. 
Senatul, în calitate de primă Cameră sesizată, a respins iniţiativa legislativă în şedinţa din 10 decembrie 2013.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au dezbătut propunerea legislativă menţionată mai sus în şedinţa din                                  4 februarie 2014.

     Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, transmis cu adresa nr. 660 din 2 iulie 2013 şi punctul de vedere al Guvernului, transmis cu adresa  nr. 1510 din 22 august 2013, prin care nu susţine adoptarea acestei propuneri legislative în forma prezentată.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că, prin modificarea propusă, stingerea creanţelor fiscale reprezentând redevenţe datorate bugetului de stat potrivit Ordonanţei de urgenţă a Guvernului nr. 64/2012 privind modificarea unor acte normative și pentru reglementarea unor măsuri tranzitorii în domeniul executării unor creanțe datorate statului, aprobată prin Legea nr. 173/2013, ar putea fi efectuată de către organele fiscale competente după data de întâi a lunii următoare termenului de plată, ceea ce ar fi susceptibil să producă perturbări şi să denatureze procesul de execuţie bugetară.

Faţă de cele prezentate mai sus, membrii Comisiei pentru politică economică, reformă şi privatizare au hotărât, cu unanimitate de voturi,                        avizarea negativă a iniţiativei legislative.
     În raport cu obiectul şi conţinutul său, propunerea legislativă face parte din categoria legilor ordinare.
            PREŞEDINTE
                          SECRETAR  
           Mihai TUDOSE                                                     Cornel ITU
             Consilier parlamentar
                   Anca Chiser              

